Nariadenie Rady (ES) č. 226/2004
z 10. februára 2004,
ktorým sa mení a dopĺňa nariadenie (ES) č. 2505/96, ktorým sa otvára a stanovuje správa colných kvót spoločenstva pre určité poľnohospodárske a priemyselné výrobky
RADA EURÓPSKEJ ÚNIE,
so zreteľom na Zmluvu o založení Európskeho spoločenstva, najmä na jej článok 26,
so zreteľom na návrh Komisie,
keďže:
(1) 20. decembra 1996 Rada prijala nariadenie (ES) č. 2505/96, ktorým sa otvára a stanovuje správa colných kvót spoločenstva pre určité poľnohospodárske a priemyselné výrobky [1]. Dopyt spoločenstva po príslušných výrobkoch by mal byť uspokojený za čo najvýhodnejších podmienok. Na tento účel by mali byť pre vhodné objemy týchto výrobkov otvorené nové colné kvóty spoločenstva so zníženými alebo nulovými sadzbami cla a určité už existujúce colné kvóty by mali byť rozšírené tak, aby sa predišlo akémukoľvek narušeniu trhu s týmito výrobkami;
(2) objem kvót pre určité autonómne colné kvóty spoločenstva nepostačuje na naplnenie potrieb priemyslu spoločenstva pre súčasné obdobie kvót. V dôsledku toho, by tieto objemy kvót mali byť zvýšené s účinnosťou od 1. januára 2003 alebo 1. júla 2003, v závislosti na dátume začiatku uplatňovania týchto kvót a toto nariadenie by teda malo nadobudnúť účinnosť bezodkladne;
(3) udržiavať v roku 2004 colné kvóty spoločenstva pre určité výrobky, pre ktoré sa v roku 2003 pozastavilo uplatňovanie ciel, už nie je v záujme spoločenstva. Tieto výrobky by sa teda mali odstrániť z tabuľky uvedenej v prílohe I nariadenia (ES) č. 2505/96;
(4) vzhľadom na veľký počet zmien a doplnkov a v záujme zrozumiteľnosti by sa príloha I nariadenia (ES) č. 2505/96 mala nahradiť úplne;
(5) nariadenie (ES) č. 2505/96 je preto potrebné zmeniť a doplniť;
(6) so zreteľom na hospodársky význam tohto nariadenia je potrebné spoľahnúť sa na naliehavé dôvody stanovené v bode I.3 protokolu pripojenému k Zmluve o Európskej únii a k zmluvám o založení Európskeho spoločenstva o úlohe národných parlamentov v Európskej únii,
PRIJALA TOTO NARIADENIE:
Článok 1
Príloha I nariadenia (ES) č. 2505/96 sa nahrádza textom uvedeným v prílohe tohto nariadenia.
Článok 2
Na obdobie kvót od 1. januára do 31. decembra 2003 sa príloha I nariadenia (ES) č. 2505/96 mení a dopĺňa takto:
a) poradové číslo 09.2979: objem colnej kvóty sa stanovuje na 800000 jednotiek;
b) poradové číslo 09.2985: objem colnej kvóty sa stanovuje na 600000 jednotiek.
Článok 3
Na obdobie kvót od 1. júla do 31. decembra 2003 sa príloha I nariadenia (ES) č. 2505/96 mení a dopĺňa takto:
Poradové číslo 09.2935: objem colnej kvóty sa stanovuje na 90000 jednotiek.
Článok 4
Toto nariadenie nadobúda účinnosť v deň jeho uverejnenia v Úradnom vestníku Európskej únie.
Bude sa uplatňovať od 1. januára 2004, okrem článku 2, ktorý sa uplatňuje od 1. januára 2003 a článku 3, ktorý sa uplatňuje od 1. júla 2003.
Toto nariadenie je záväzné vo svojej celistvosti a priamo uplatniteľné vo všetkých členských štátoch.
V Bruseli 10. februára 2004